b'\n_START_ARTICLE_\nStjepan Spevec\n_START_PARAGRAPH_\nStjepan Spevec (Vukanci kraj Zlatara, 14. lipnja 1839. - Zagreb, 28. sije\xc4\x8dnja 1905.) bio je hrvatski pravnik, doktor prava i kraljevski javni redoviti profesor rimskoga prava, dekan Pravoslovnog i dr\xc5\xbeavoslovnog fakulteta, rektor i prorektor Kraljevskoga sveu\xc4\x8dili\xc5\xa1ta Franje Josipa I. u Zagrebu te narodni zastupnik na saboru Kraljevina Hrvatske i Slavonije.\n_START_SECTION_\n\xc5\xbdivotopis\n_START_PARAGRAPH_\nPravo je zavr\xc5\xa1io u Zagrebu, a doktorirao u Be\xc4\x8du. Na zagreba\xc4\x8dkoj Pravoslovnoj akademiji predavao je rimsko pravo. Kao dekan Pravoslovnog i dr\xc5\xbeavoslovnog fakulteta, na kojemu je predavao Poviest institucije rimskoga prava, Ob\xc4\x87i dio pandekta, Nasljedno pravo pandekta i Obiteljsko rimsko pravo, akademske je godine 1875./1876. izabran za drugog po redu rektora tada\xc5\xa1njeg Kraljevskoga sveu\xc4\x8dili\xc5\xa1ta Franje Josipa I. u Zagrebu. Idu\xc4\x87e je akademske godine, u mandatu rektora Antuna Kr\xc5\xbeana, izabran za prorektora Sveu\xc4\x8dili\xc5\xa1ta. Bio je predstojnik Odjela za bogo\xc5\xa1tovlje i nastavu (1886.) i predsjednik Kraljevskog stola sedmorice (1891.) te narodni zastupnik u Saboru Kraljevina Hrvatske i Slavonije, a sudjelovao je i u oblikovanju pravosudnih i prosvjetnih zakona. Zajedno s V. Boro\xc5\xa1em osnovao je Dru\xc5\xa1tvo Sv. \xc4\x86irila i Metoda za materijalno i kulturno promicanje naroda._NEWLINE_Preminuo je u Zagrebu 28. sije\xc4\x8dnja 1905. u dobi od 65 godina. Pokopan je na zagreba\xc4\x8dkome groblju Mirogoj.'